**Tvorite besedila po danih navodilih.**

**1.** Tvorite **javno vabilo,** v katerem Smučarski klub Triglav Kranj sporoča, kdaj in kje si ljubitelji smučarskih skokov lahko ogledajo pripravljalne tekme slovenske reprezentance, ki se bodo odvijale na 109-metrski skakalnici Bauhenk v Kranju. Vse potrebne podatke si izmislite. Upoštevajte značilnosti besedilne vrste, pazite na jezikovno pravilnost in slog pisanja. Besedilo naj obsega od 100 do 110 besed.

**2**. Na vaši šoli je kar nekaj dijakov pesnikov. Tudi sami pišete pesmi. Svoja dela ste pred kratkim objavili v zbirki Panorama. Ker ste na dosežek ponosni, boste organizirali literarni večer, na katerem boste pesmi predstavili ostalim dijakom šole in tudi krajanom vaše krajevne skupnosti. Sestavite besedilo za **javno vabilo** na predstavitev zbirke, ki bo objavljeno na spletni strani šole in krajevne skupnosti. Besedilo naj obsega od 60 do 70 besed, naj bo izvirno, vendar upoštevajte značilnosti besedilne vrste, bodite pozorni na jezikovno in slogovno pravilnost.

**3.** Napišite **uradni življenjepis**, ki bi ga kot dijak/-inja Jani/-a Novak priložili k prošnji za štipendijo. Upoštevajte značilnosti življenjepisa, obsega naj od 150 do 170 besed. Pazite na jezikovno pravilnost in slog pisanja.

**4.** Predstavljajte si, da ste mlad gledališki talent. Prijavili ste se na avdicijo, k prijavi morate napisati tudi svoj **življenjepis.** Ta naj obsega od 140 do 160 besed. Upoštevajte pravila dane besedilne vrste, jezikovno pravilnost in slog pisanja.

**5.** Zamislite si, da ste pri kolesarjenju padli in si zlomili roko. Starši so vas odpeljali na urgentni oddelek Kliničnega centra Ljubljana, kjer so vam zdravniki hitro in kakovostno pomagali. Napišite jim **javno zahvalo**, ker so bili tako prijazni in so za vas lepo poskrbeli. Ostale potrebne podatke si izmislite. Besedilo naj obsega od 100 do 110 besed. Pazite, da bo zahvala jezikovno in slogovno pravilno napisana.

**6.** Napišite **javno zahvalo** članom likovnega društva, ki so vaši šoli donirali slike, da ste lahko v šolski galeriji postavili stalno razstavo. Zahvala naj obsega od 100 do 110 besed. Upoštevajte pravila dane besedilne vrste, jezikovno pravilnost in slog pisanja.

**7**. Predstavljajte si, da ste član/-ica novinarskega krožka. Dijaki 3. letnikov gimnazije ste bili na astronomskem taboru v Vitanju. Napišite **poročilo** o njegovem poteku, objavili ga boste v šolskem glasilu. Ko ste bili na taboru, ste si ogledali tudi Kulturno središče evropskih vesoljskih tehnologij v Vitanju, od koder izvira družina pionirja vesoljskih tehnologij Hermana Potočnika Noordunga. Ogledali ste si razstavo, film o mednarodni vesoljski postaji, ki jo predstavi astronavtka slovenskih korenin Sunita Williams, in spoznali projekt Biosfera 2. Besedilo naj obsega od 200 do 250 besed. Upoštevajte zgradbo predpisane besedilne vrste.

**8.** Na povabilo članov literarnega krožka je prišel na vašo šolo predstavit svoje literarno delo priznani slovenski pisatelj, pesnik, dramatik in scenarist Feri Lainšček. Njegova predstavitev je bila spremljana z njegovimi uglasbenimi pesmimi, ki so jih zapeli dijaki, in videoposnetki. Predstavljajte si, da ste Peter/Petra Novak in morate za šolski časopis napisati kratko **poročilo** o dogodku. Podatke za predstavitev okoliščin in poteka dogajanja si izmislite. Upoštevajte značilnosti izbrane besedilne vrste. Besedilo naj obsega od 120 do 140 besed.

**9.** Napišite **javno obvestilo,** v katerem vaša šola obvešča, da organizira izobraževanje za odrasle. Obvestilo naj vsebuje podatke o začetku in trajanju izobraževanja, vpisnih pogojih, naslov, telefonsko številko in e-naslov, kamor se kandidati prijavijo. Besedilo naj vsebuje od 70 do 80 besed. Pazite na jezikovno pravilnost in slog pisanja.

**10.** Na šolo ste na literarni večer povabili pesnico Ifigenijo Simonović in njeno prijateljico, novinarko, publicistko, veliko ljubiteljico knjig Manco Košir. Odločili ste se, da boste o tem dogodku obvestili tudi drugekrajane. Tvorite **javno obvestilo**, ki ga boste objavili v lokalnem časopisu in na spletni strani šole. Besedilo naj obsega od 90 do 100 besed. Upoštevajte zgradbo predpisane besedilne vrste.